CELEX: 32015D1141
Language: mt
Date: 2015-07-13 00:00:00
Title: Deċiżjoni tal-Kunsill (PESK) 2015/1141 tat-13 ta' Lulju 2015 li temenda d-Deċiżjoni 2012/392/PESK dwar il-missjoni ta' PSDK tal-Unjoni Ewropea fin-Niġer (EUCAP Sahel Niger)

14.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 185/18
            
         DEĊIŻJONI TAL-KUNSILL (PESK) 2015/1141
   tat-13 ta' Lulju 2015
   li temenda d-Deċiżjoni 2012/392/PESK dwar il-missjoni ta' PSDK tal-Unjoni Ewropea fin-Niġer (EUCAP Sahel Niger)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fis-16 ta' Lulju 2012, il-Kunsill adotta d-Deċiżjoni 2012/392/PESK (1).
            
         
               (2)
            
            
               Fit-22 ta' Lulju 2014, il-Kunsill adotta d-Deċiżjoni 2014/482/PESK (2) li estendiet l-applikazzjoni tad-Deċiżjoni 2012/392/PESK sal-15 ta' Lulju 2016 u pprovdiet ammont ta' referenza finanzjarja sal-15 ta' Lulju 2015.
            
         
               (3)
            
            
               Fit-23 ta' April 2015, il-Kunsill Ewropew impenja ruħu li jsaħħaħ il-preżenza tal-Unjoni fuq il-baħar, li jipprevjeni l-flussi ta' migrazzjoni illegali u li jirrinforza s-solidarjetà u r-responsabbiltà interni. Huwa ħa l-impenn li jżid l-appoġġ għan-Niġer, fost l-oħrajn, bil-monitoraġġ u l-kontroll fuq il-fruntieri u r-rotot tal-art, b'aktar żvilupp abbażi tal-operazzjonijiet attwali ta' PSDK fir-reġjun. Wara l-Analiżi Strateġika Intermedja, fit-13 ta' Mejju 2015 il-Kumitat Politiku u ta' Sigurtà qabel dwar linja ġdida ta' operazzjoni li tgħaqqad l-impenn f'Niamey ma' preżenza permanenti f'Agadez.
            
         
               (4)
            
            
               Id-Deċiżjoni 2012/392/PESK għandha tiġi emendata sabiex jiġi estiż il-perijodu kopert mill-ammont ta' referenza finanzjarja sal-15 ta' Lulju 2016. Fi żmien tliet xhur mill-adozzjoni ta' din id-Deċiżjoni, dan l-ammont ta' referenza finanzjarja se jiġi rivedut wara l-ippjanar operazzjonali ulterjuri dwar approċċ fuq żewġ binarji li jgħaqqad l-impenn imsaħħaħ f'Niamey ma' preżenza permanenti f'Agadez.
            
         
               (5)
            
            
               L-EUCAP Sahel Niger ser titmexxa fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat dwar l-Unjoni Ewropea,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni 2012/392/PESK hija emendata kif ġej:
   
               (1)
            
            
               fl-Artikolu 13, il-paragrafu 1 huwa sostitwit b'dan li ġej:
               “1.   L-ammont ta' referenza finanzjarja maħsub biex ikopri n-nefqa relatata mal-EUCAP Sahel Niger għall-perijodu mis-16 ta' Lulju 2012 sal-31 ta' Ottubru 2013 għandu jkun ta' EUR 8 700 000.
               L-ammont ta' referenza finanzjarja biex ikopri n-nefqa relatata mal-EUCAP Sahel Niger għall-perijodu mill-1 ta' Novembru 2013 sal-15 ta' Lulju 2014 għandu jkun ta' EUR 6 500 000.
               L-ammont ta' referenza finanzjarja biex ikopri n-nefqa relatata mal-EUCAP Sahel Niger għall-perijodu mis-16 ta' Lulju 2014 sal-15 ta' Lulju 2015 għandu jkun ta' EUR 9 155 000.
               L-ammont ta' referenza finanzjarja biex ikopri n-nefqa relatata mal-EUCAP Sahel Niger għall-perijodu mis-16 ta' Lulju 2015 sal-15 ta' Lulju 2016 għandu jkun ta' EUR 9 800 000.”.
            
         
               (2)
            
            
               L-Artikolu 13a huwa sostitwit b'dan li ġej:
               “Artikolu 13a
               Ċellula ta' proġetti
               1.   L-EUCAP Sahel Niger għandha jkollha Ċellula ta' Proġetti għall-identifikazzjoni u l-implimentazzjoni ta' proġetti li jkunu konsistenti mal-objettivi tal-missjoni u li jiffaċilitaw it-twettiq tal-mandat. L-EUCAP Sahel Niger għandha, skont kif ikun meħtieġ, tiffaċilita u tipprovdi pariri dwar proġetti, implimentati mill-Istati Membri u Stati terzi, taħt ir-responsabbiltà tagħhom f'oqsma marbutin mal-EUCAP Sahel Niger u b'appoġġ għall-objettivi tagħha.
               2.   Soġġett għall-paragrafu 3, EUCAP Sahel Niger għandha tkun awtorizzata tirrikorri għal kontribuzzjonijiet finanzjarji mill-UE u l-Istati Membri jew minn Stati terzi għall-implimentazzjoni ta' proġetti identifikati bħala li jissupplimentaw b'mod konsistenti azzjonijiet oħra tal-EUCAP Sahel Niger, jekk il-proġetti jkunu:
               
                           (a)
                        
                        
                           previsti fid-dikjarazzjoni finanzjarja relatata ma' din id-Deċiżjoni; jew
                        
                     
                           (b)
                        
                        
                           integrati matul il-mandat permezz ta' emenda tad-dikjarazzjoni finanzjarja fuq talba tal-Kap tal-Missjoni.
                        
                     Ladarba l-Kummissjoni jew dawk l-Istati jkunu formalment ipproponew li l-kontribuzzjoni finanzjarja tagħhom tiġi ġestita mill-EUCAP Sahel Niger, l-EUCAP Sahel Niger għandha tikkonkludi arranġament mal-Kummissjoni jew dawk l-Istati, li jkopri b'mod partikolari l-proċeduri speċifiċi għat-trattament ta' kull ilment minn partijiet terzi dwar ħsara kkawżata bħala riżultat ta' atti jew ommissjonijiet mill-EUCAP Sahel Niger fl-użu tal-fondi pprovduti minn dawk l-Istati. L-Istati Membri kontribwenti fl-ebda ċirkostanza ma jistgħu jżommu lill-Unjoni jew lir-RGħ responsabbli għal atti jew ommissjonijiet mill-EUCAP Sahel Niger fl-użu tal-fondi pprovduti minn dawk l-Istati.
               3.   Il-kontribuzzjonijiet finanzjarji mill-UE jew minn Stati terzi għaċ-Ċellula ta' Proġetti għandhom ikunu soġġetti għall-aċċettazzjoni mill-KPS.”.
            
         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mis-16 ta' Lulju 2015
   
      Magħmul fi Brussell, it-13 ta' Lulju 2015.
      
         
            Għall-Kunsill
         
         
            Il-President
         
         F. ETGEN
      
   
   
      (1)  Deċiżjoni tal-Kunsill 2012/392/PESK tas-16 ta' Lulju 2012 dwar il-missjoni ta' PSDK tal-Unjoni Ewropea fin-Niġer (EUCAP Sahel Niger) (ĠU L 187, 17.7.2012, p. 48).
   
      (2)  Deċiżjoni tal-Kunsill 2014/482/PESK tat-22 ta' Lulju 2014 li temenda d-Deċiżjoni 2012/392/PESK dwar il-missjoni ta' PSDK tal-Unjoni Ewropea fin-Niġer (EUCAP Sahel Niger) (ĠU L 217, 23.7.2014, p. 31).